

Втори допълнителен протокол към Споразумението за услугите по пощенските плащания

Пълномощните представители на правителствата на страните-членки на Всемирния пощенски съюз, по време на конгреса в Дубай, на основание на чл. 29.2 от Устава, сключен на 10 юли 1964 г. във Виена, приеха, по общо съгласие и на основание на чл. 24.3 и 5 от Устава, следните изменения към Споразумението за услугите по пощенските плащания.

(изменя въведението)

Долуподписаните, пълномощни представители на правителствата на страните-членки на Съюза, на основание чл. 21.4 на Устава на Всемирния пощенски съюз, сключен във Виена на 10 юли 1964 г., по общо съгласие и с уговорката на чл. 24.3 и 5 на Устава изготвиха Споразумението по-долу, което е в съответствие с принципите на споменатия по-горе Устав, и по-специално с цел насърчаване на финансовото включване чрез въвеждане на сигурна и достъпна пощенска услуга по плащанията и пощенски финансови услуги, адаптирани към най-голям брой потребители на базата на системи, позволяващи взаимодействието на мрежите на избраните оператори.
 
Член II
(изменя член 1)
Обхват на Споразумението

 1. При спазване на разпоредбите на параграф 2, всяка страна членка използва всички средства, за да осигури предлагането и приемането чрез електронни средства на своята територия следните услуги по пощенските плащания:

 1.1. Запис в брой: подателят подава парите в мястото за достъп към службата на избрания оператор и иска изплащането на получателя на сумата в брой без никаква удръжка.

 1.2. Запис за изплащане: подателят нарежда дебит от неговата сметка, държана от избрания оператор, и иска изплащането на получателя на сумата в брой без никаква удръжка.

 1.3. Запис за вирмент: подателят подава парите в мястото за достъп до службата на избрания оператор и иска тяхното внасяне по сметката на получателя без никаква удръжка.

 1.4. Пощенски паричен превод по сметка: подателят нарежда дебит от неговата сметка, и иска вписването на еквивалентна сума в кредит по сметката на получателя, без никаква удръжка.
1bis	Всяка страна членка също така може да осигури предоставянето или приемането на своята територия на незадължителните услуги, посочени в член 25bis.

2.	   В случай, че нито една от услугите за пощенски плащания по електронен път, изброени в параграф 1, се предлага или приема от страна членка, същата трябва да предлага или да приема извършването на хартия на най-малко една от горепосочените услуги за пощенски плащания.
 3. Правилникът определя мерките, необходими за изпълнението на настоящото Споразумение.





Член III
(изменя член 2)
Определения

1. Компетентен орган – всеки правителствен орган на страната членка, който по силата на правомощията, поверени му от закона или от регламентацията, регулира и/или контролира дейността на избрания оператор или на лицата, визирани в настоящия член. Компетентният орган може да се обръща към административните или съдебните власти, свързани с борбата против изпирането на пари, финансирането на тероризма и финансирането на разпространението на оръжия за масово унищожение, и по-специално към националното звено за финансово разузнаване и надзорните органи. 

2. Частично погасяване – частично или разсрочено плащане, извършвано от издаващия избран оператор в полза на изплащащия избран оператор, с цел да се подпомогне хазната за услугите по пощенските плащания на изплащащия избран оператор.

3.  Взаимна оперативност – съвкупност от взаимосвързани информационни системи и оперативни процедури, които дават възможност за обмен и обработване на информация от край до край относно електронните плащания, в съответствие с настоящото Споразумение.

4. Изпиране на пари – конвертиране или прехвърляне на пари, извършвано от орган или лице, което знае, че тези пари произхождат от криминална дейност или от акт на участие в подобна дейност, с цел скриване или прикриване на незаконния произход на парите или подпомагане на всяко лице, участвало в тази дейност, да избегне законовите последствия от тази дейност; изпирането на пари трябва да се смята за такова дори когато дейностите, произвеждащи блага за изпиране, са преследвани на територията на друга страна членка или върху тази на трета страна.

 5. Отделяне – задължително отделяне на парите на потребителите от тези на избрания оператор, което възпрепятства използването на парите на потребителите за други цели освен за изпълнението на услугите по пощенските плащания.

 6. Клирингова къща – в рамките на многостранните размени клиринговата къща обработва реципрочните задължения и кредити, които са резултат от услугите, предлагани от един избран оператор в полза на друг. Нейната функция се състои в това да се осчетоводят размените между операторите, чието уреждане се извършва през уреждаща банка, както и да се вземат необходимите мерки в случай на инцидент при уреждането.

7. Клиринг – система, която позволява да се сведе до минимум броят на плащанията, които трябва да се извършват чрез съставянето на периодични салда между дебитите и кредитите на заинтересованите партньори. Клирингът включва две фази: определяне на двустранните салда, след това чрез събиране на двустранните салда да се изчисли глобалното положение на всеки по отношение на общността, за да се извърши едно-единствено уреждане съобразно дебитното или кредитното положение на съответното ведомство.

 8. Централизираща сметка – вкарване в една-единствена сметка на пари, произхождащи от различни източници.

 9. Сметка за свръзка – текуща пощенска сметка, която избраните оператори си отварят в рамките на двустранните отношения и с помощта на която се уреждат реципрочните задължения и кредити.

 10. Престъпност – всеки тип на извършване на престъпление или нарушение по смисъла на националното законодателство.


11. Гаранционно внасяне – сума, внасяна под формата на пари или ценни книжа, за гарантиране на плащанията между избраните оператори.

 12. Получател – физическо или юридическо лице, посочено от подателя като бенефициент на пощенския паричен превод.

 13. Трета валута – междинна валута, използвана в случай на невъзможност за конвертиране между две валути или за целите на компенсирането/уреждането на сметки.

14. Надлежна проверка на потребителите – общо задължение на избраните оператори, което включва следните задължения:

 14.1. идентифициране на потребителите;
14.1bis	идентифициране на действителния собственик и предприемане на такива разумни мерки за проверка на неговата самоличност, каквито са предвидени в международните стандарти за противодействие на изпирането на пари, финансирането на тероризма и финансирането на разпространението на оръжия за масово унищожение;
 
14.2. запознаване и, когато се изисква, получаване на информация относно целта на пощенския паричен превод;

 14.3. контролиране на пощенските парични преводи;

 14.4. проверяване на актуалния характер на информацията, свързана с потребителите;

 14.5. сигнализиране на компетентните органи за съмнителни операции.

15. Електронни данни, свързани с пощенските парични преводи и други финансови услуги - данни, предавани по електронен път от един избран оператор на друг, които са свързани с изпълнение на пощенски парични преводи и други финансови услуги, рекламации, промяна или корекция на адреса или обезщетяване; тези данни се приемат от избраните оператори или се генерират автоматично от техните информационни системи и означават промяна на състоянието на пощенския превод или услуги.

 16. Лични данни – лична информация, необходима, за да се идентифицира подателят или получателят.

 17. Пощенски данни – данни, необходими за упътването и проследяването на изпълнението на пощенското нареждане за изплащане, за статистиката, както и за системата за централизирано компенсиране.

 18. (отпада.) 

19. Подател – физическо или юридическо лице, което дава нареждане на избран оператор за извършване на пощенски паричен превод в съответствие с настоящото Споразумение и неговия Правилник.

20. Финансиране на тероризъм – понятие, което обхваща финансирането на терористични актове, терористи или на терористически организации. 
20bis	Платформа за взаимна свързаност на Всемирния пощенски съюз (UPU-IP) – централна система на Съюза за обмен и уникална справочна база данни за пощенски парични преводи и други финансови услуги.

21. Пари на потребителите – суми, предадени в брой от подателя на издаващия избран оператор, или суми, с които направо се задължава сметката на подателя, поддържана в сметките на издаващия избран оператор, или суми, предоставени чрез всякакво друго обезопасено информационно средство за пренасяне на пари от подателя на разположение на избрания оператор или на всеки друг финансов оператор с цел изплащане на получателя, посочен от подателя, в съответствие с настоящото Споразумение и неговия Правилник.

 22. Пощенски запис с наложен платеж – оперативен термин, който се използва за обозначаване на пощенско платежно нареждане, подадено в обмена за доставяне на пратка с наложен платеж.

23. Валута на издаване – валута на страната на местоназначението или трета валута, разрешена от страната на местоназначението, в която е подадено пощенското нареждане за изплащане.

 24. Издаващ избран оператор – избран оператор, който предава пощенско нареждане за изплащане на изплащащия избран пощенски оператор в съответствие с настоящото Споразумение и неговия Правилник. 

25. Изплащащ избран оператор – избран оператор, натоварен с изпълнението на пощенско нареждане за изплащане в страната на местоназначението в съответствие с настоящото Споразумение и неговия Правилник. 
25bis	Пощенски паричен превод – общ термин, който се отнася до запис в брой, запис за изплащане, запис за вирмент и пощенски паричен превод по сметка, както е посочено член 1.

 26. Период на валидност – период, през време на който пощенското нареждане за изплащане може да бъде законно изпълнено или анулирано.

 27. Място за достъп до услугата – физическо или виртуално място, където потребителят може да подаде или да получи пощенско нареждане за изплащане.

 28. Заплащане – сума, дължима от издаващия избран оператор на изплащащия избран оператор за извършване на изплащането на подателя.

 29. Възможност за отменяне – възможност за подателя да оттегли своето пощенско нареждане за изплащане до момента на изплащането или в края на периода на валидност, ако изплащането не е било извършено.

 30. Риск от неизпълнение – риск, свързан с неизпълнение на задълженията от една от страните по договора, водещ до риск от загуба или неликвидност.

 31. Ликвиден риск – риск едната от двете страни или един участник в системата за уреждане да се окаже във временна невъзможност да изплати напълно задължението си в изисквания срок.

 32. Сигнализиране за подозрителни операции – задължение на избрания оператор, произтичащо от националното законодателство и от международни стандарти за противодействие на изпирането на пари, финансирането на тероризма и финансирането на разпространението на оръжия за масово унищожение, да дава на звеното за финансово разузнаване информация за подозрителните операции.

 33. Проследяване и локализиране – система, която прави възможно да се проследи и идентифицира статусът на пощенското нареждане за изплащане по всяко време.

 34. Цена – сума, заплащана от подателя на издаващия избран оператор за услуга по пощенско плащане.

 35. Подозрителна трансакция – пощенско нареждане за изплащане или искане за обезщетяване, което се отнася за пощенско нареждане за изплащане, единично или повтарящо се, свързано с нарушение по изпиране на пари или по финансиране на тероризъм. 

36. Потребител – физическо или юридическо лице, подател или получател, използващо услугите по пощенските плащания в съответствие с настоящото Споразумение.

37 Финансиране на разпространението на оръжия за масово унищожение - предоставяне или събиране на всякакви средства, ресурси или други услуги за разработването, производството, придобиването, натрупването, съхранението, продажбата и използването на ядрени, химически, биологични и други видове оръжия за масово унищожение, както и на материали и оборудване, които очевидно могат да бъдат използвани за тяхното създаване. 

Член IV
(изменя член 3)
Избиране на лице или лица, отговорни за изпълнение на задълженията, произтичащи от присъединяването към това споразумение

 1. Страните членки съобщават на Международното бюро, в срок от 6 месеца след закриването на Конгреса, името и адреса на правителствения орган, натоварен с правителствените регулаторни функции и контрола върху с предоставянето на услугите по пощенските плащания. 
2. Освен това, страните членки съобщават на Международното бюро, в срок от 6 месеца след закриването на Конгреса, името и адреса на оператора(ите), официално избран(и) да осигурява(т) експлоатацията на най-малко една от услугите по пощенски плащания, посочени в чл. 1.1 и 1.2 чрез неговата/техните мрежа/мрежи и да изпълняват задълженията, произтичащи от Актовете на съюза върху техните територии. 
3.  При липсата на такова съобщение в посочения 6-месечен срок Международното бюро изпраща напомняне на страните членки. 
4. Между два Конгреса всяка промяна, свързана с правителствените органи и официално избраните оператори, трябва да бъде съобщена на Международното бюро в най-кратки срокове. 
5. Избраните оператори предоставят услугите по пощенските плащания в съответствие с настоящото Споразумение.

Член V
(изменя член 5)
Изключително предоставяне на услуги по пощенските плащания от упълномощени външни заинтересовани участници в пощенския сектор

1. Без да се засяга възможността за възлагане на подизпълнители, посочена в член 6.4,
страните членки: а) когато техните избрани оператори не изпълняват всички изброени в член 1 услуги по пощенските плащания; или б) са изправени пред ситуацията на невъзможност, посочена в член 4, трябва да имат възможност да разрешат, чрез избраните оператори, на външни заинтересовани участници в пощенския сектор (наричани по нататък “WPSPs”, да участват във взаимното свързване и/или извършването на услугите по пощенските плащания, с цел насърчаване на финансовото включване и по-нататъшно осъществяване на взаимната оперативност на международната мрежа за услугите по пощенските плащания.
1.1. Страните членки гарантират, че разрешението за извършване на услуги по пощенските плащания от WPSPs е в съответствие с разпоредбите на настоящото Споразумение по отношение на тези услуги, както и гарантират, че подобни разрешения изискват от WPSPs да спазват всички изисквания на Съюза за лицензионни споразумения за работа под колективната търговска марка PosTransfer. 
1.2. Идентифицирането на WPSPs от страните-членки трябва да бъде в съответствие с параметрите, посочени в параграф 1 (които са предмет на подробни експлоатационни критерии, определени от съответен орган, създаден в рамките на Съвета за пощенска експлоатация).
1.3.  Международното бюро носи отговорност за изготвянето на списък на страните членки, в които WPSPs имат право да работят, както и списък на упълномощените WPSPs. Списъкът трябва да бъде редовно актуализиран от Международното бюро възможно най-скоро след всяка промяна и съобщаван чрез циркулярно писмо на всички страни членки.
2. Упражняването на възможността, посочена в параграф 1, зависи от националното
законодателство или политика на страната членка, в която се установяват WPSPs. В тази връзка, без да се засяга задължението за избор, което се съдържа в член 3, страните членки гарантират непрекъснатото изпълнение на ангажиментите си съгласно Споразумението.
2.1.  При спазване на критериите, посочени по-горе, всяко заявление за лицензиране по отношение на WPSP трябва да бъде адресирано до страната членка, в която WPSP има намерение да осъществява дейности по взаимно свързване или извършване на услуги по пощенски плащания. В тази връзка, WPSP може да работи в няколко страни членки, ако отговаря на условията и е упълномощено за тази дейност от правителствен орган на съответната страна членка.
2.2.  Всяко официално дадено разрешително от страна-членка на WPSP трябва да бъде за определен срок от време и без да се засяга възможността  на страната членка да го отмени, в случай че не се спазват условията, посочени в параграф 1. 
2.3.  За целите на параграф 1.3 по-горе, трябва в най-кратък срок да се предостави на Международното бюро копие от цитираното разрешително на страната членка за WPSP (както и всякаква съпътстваща документация).
3. Страните-членки по местоназначение, които не разрешават приемането на пощенски парични преводи от WPSP на своя територия, уведомяват Международното бюро за това в срок от четири седмици след получаването на съответния циркуляр от Международното бюро, посочен в параграф 1.3.
4. Страните членки информират Международното бюро за политиката си по отношение на пощенските плащания, пренасяни и/или получавани от WPSPs. Информацията трябва да бъде публикувана на интернет страницата на Съюза.
5. Нищо в този член на трябва да се тълкува в смисъл, че WPSPs са в същото положение като избраните оператори на страните-членки съгласно Актовете на Съюза, нито пък се налага правно задължение върху другите страни-членки да признават такива WPSPs като избрани оператори за целите на настоящото Споразумение.
6. За да се гарантира съответствие с разпоредбите на този член, страните членки се
съгласяват да обвържат всяко разрешително, което предоставят на WPSPs за участие в взаимно свързване и/или извършване на услуги по пощенски плащания, с изискване за това, че WPSPs са съгласни всяко тяхно действие, отнасящо се към настоящото Споразумение, да бъде обект на периодични одити, извършвани от Международното бюро, съгласно процедурите, определени в Правилниците. 

Член VI
(изменя член 7)
Принадлежност на парите при извършване 
на услугите по пощенските плащания

 1. Всяка парична сума, подадена в брой или в дебит на сметка с цел изпълнение на пощенско нареждане за изплащане, принадлежи на подателя до момента, когато тя е изплатена или внесена в кредит по неговата сметка, с изключение на пощенски запис с наложен платеж, както е посочено в Правилника.


2 и	(отпада.)
3


Член VII
(изменя член 8)
Борба срещу изпирането на пари, финансирането 
на тероризъм и финансовата престъпност

 1. Избраните оператори въвеждат в действие средствата, необходими за изпълнението на техните задължения, произтичащи от националното и международното законодателство, насочени към борбата срещу изпирането на пари, финансирането на тероризъм, финансирането на разпространението на оръжия за масово унищожение и финансовата престъпност.  

2	(отпада.)

3. Правилникът съдържа подробните задължения на избраните оператори по отношение на прилагането на техните програми за борбата срещу изпирането на пари, финансирането на тероризма, финансирането на разпространението на оръжия за масово унищожение и финансовите престъпления.

Член VIII
(изменя член 9)
Поверителност и използване на лични данни

 1. Страните членки и техните избрани оператори осигуряват поверителността и сигурността на личните данни при спазване на националното законодателство и където е приложимо, международните задължения и Правилника. 

2 до	(отпада.)

Член IX
(изменя член 10)
Общи принципи

 1. Достъпност чрез мрежата и финансово включване.

 1.1. Услугите по пощенските плащания се предлагат от избраните оператори и, ако е разрешено, WPSPs в тяхната(ите) мрежа(и) и/или във всяка друга партньорска мрежа, така че да се осигури най-широка достъпност до тези услуги и с оглед осигуряването на достъп до и използването на разнообразни и на достъпни цени услуги по пощенските плащания. 

1.2. Всички потребители имат достъп до услугите по пощенските плащания независимо от съществуването на договорни или търговски взаимоотношения с избрания оператор.

 2. Отделяне на сметките.

 2.1. Парите на потребителите са отделени. Тези пари и потоците, които генерират, са отделени от останалите пари на операторите, конкретно от техните собствени пари.

 2.2. Урежданията, свързани с разплащането между избраните оператори, са отделени от урежданията, свързани с парите на потребителите.

 3. Валута на издаването и валута на изплащането на пощенските нареждания за изплащане.

 3.1. Сумите на пощенските нареждания за изплащане се изразяват и изплащат във валутата на страната на местоназначението или във всяка друга валута, разрешена от страната на местоназначението.

 4. Безотказност.

 4.1. Предаването по електронен път на пощенските нареждания за изплащане се подчинява на принципа на безотказност, по смисъла на който издаващият избран оператор не може да постави под съмнение съществуването на споменатите по-горе нареждания, а изплащащият избран оператор не може да оспори ефективно получените авоари, доколкото съобщението е в съответствие с прилаганите технически норми.

 4.2. Безотказността на пощенските нареждания за изплащане, изпратени по електронен път, трябва да се осигури чрез технически средства независимо от системата, използвана от избраните оператори.

 5. Изпълнение на пощенски нареждания за изплащане.

 5.1. Пощенските нареждания за изплащане, предавани между избраните оператори, се изпълняват при условията на разпоредбите на настоящото Споразумение и на националното законодателство.

 5.2. В мрежата на избраните оператори сумата, предадена от подателя на изпращащия избран оператор, е същата както тази, изплащана на получателя от изпращащия избран оператор, ако двете страни-членки използват една и също валута. Ако валутите са различни, сумата се конвертира според случая при издаването и/или при плащането чрез прилагането на установен обменен курс. 

 5.3. Изплащането в брой на получателя не е свързано с получаването от изплащащия избран оператор на съответните пари на подателя. То се извършва при условието за спазване от страна на издаващия избран оператор на неговите задължения към изплащащия избран оператор, свързани с паричните вноски, уреждане на сметките чрез централизирана клирингова система, уреждането на месечни сметки или захранването на сметката за свръзка.

5.4. Плащането по сметка на получателя от изплащащия избран оператор е при условие предварителното получаване на съответните пари от подателя, които издаващият избран оператор трябва да предостави на разположение на изплащащия избран оператор. Тези пари могат да бъдат получени чрез централизирана клирингова система за уреждане на сметки или от сметката за свръзка на издаващия избран оператор. 

 6. Ценообразуване.

 6.1. Издаващият избран оператор определя цената на услугите по пощенските плащания.

 6.2. (отпада.) 

 7. Освобождаване от цени.

 7.1. Разпоредбите на Всемирната пощенска конвенция относно освобождаването от цени на пощенски пратки, предназначени за военнопленници или интернирани граждански лица, трябва да се прилагат към услугите по пощенските плащания за този тип получатели.

 8. Възнаграждение на изплащащия избран оператор.

 8.1. Изплащащият избран оператор получава възнаграждение от издаващия избран оператор за изпълнението на пощенски нареждания за изплащане.
8.2 до	 (отпада.)
8.2.2

8.2.3. Условията, които се прилагат за уреждане на възнаграждението на  изплащащия избран оператор, се определят от Правилника.

 9. Периодичност на урежданията между избраните оператори.

 9.1. Периодичността на урежданията между избраните оператори на сумите, изплащани на получателя или внасяни в кредит по неговата сметка от подателя, може да бъде различна от тази, приета за уреждането на възнагражденията между избраните оператори. Уреждането на сумите, изплащани на получателите или внасяни в кредит по техните сметки, се извършва най-малко един път на месец.

 10. Задължение за информиране на потребителите.

 10.1. Потребителите имат право на информацията, която се публикува и съобщава на всеки подател: условия на предоставяне на услугите по пощенските плащания, цени, разходи, такси и начини на конвертиране, условия на прилагане на отговорността и адреси на службите за информация и за рекламации.

 10.2. Достъпът до тази информация е безплатен.
 
Член X
(изменя член 11)
Качество на услугата

1 и	(отпада.)
2

3. Съветът по пощенска експлоатация определя и актуализира нормативите, елементите и стандартите за качеството на услугата за електронните услуги по пощенските плащания.

4	(отпада.)


Член XI
(нов член 11bis)
Колективна марка

Колективната марка PosTransfer се свързва с извършването на електронни услуги по пощенските плащания, в съответствие с условията, дефинирани в настоящото Споразумение. 




Член XII
(изменя член 12)
Взаимодействие
1. Мрежи.

1.1. За осигуряване на обмена на данни, необходими за изпълнението на електронните услуги по пощенските плащания, както и да се гарантира коректно отчитане и  контрол върху качеството на услугата от Съюза, избраните оператори използват свои системи и мрежи, свързани със системата на Съюза UPU-IP, като по този начин се гарантира взаимодействието на електронните услуги по пощенските плащания, в съответствие с настоящото Споразумение.
1.2. Без да се засягат разпоредбите на параграф 1.1 по-горе, Съюзът може да разработи и да предостави на избраните оператори и на WPSPs (посочени в член 5) централизирана платформа (и свързаната с нея централизирана база данни), с оглед на осъществяване на взаимодействието между услугите по пощенските плащания и други финансови и платежни услуги, които не са обхванати от настоящото Споразумение, въз основа на отворени и оперативно съвместими стандарти и на всякакви други оперативни и технически параметри (включително, но без да се ограничават до изискванията, посочени в член 8), разработени от Съюза.
1.2.1 Използването на системата UPU-IP  изключително за целите на взаимодействието с други финансови и платежни услуги, които не са обхванати от настоящото Споразумение (включително всякакви начини на внасяне и изплащане, свързани с това), попада единствено под отговорността на избраните оператори и засегнатите WPSPs. Във връзка с това, Съюзът не носи никаква отговорност за извършването на услуги, които не са обхванати от настоящото Споразумение и чиито обхват е извън периметъра на взаимодействие на услугите по пощенските плащания, посочен в настоящото Споразумение.

Член XIII
(изменя член 14)
Проследяване и локализиране

Системата UPU-IP представлява уникалната справочна база данни за проверка на статуса на всеки електронен пощенски паричен превод във всеки момент. Съответно системите, използвани от определените оператори, се синхронизират с UPU-IP за извършване на всякакви операции по електронни пощенски парични преводи.

Член XIV
(изменя член 16)
Проверяване и отдаване на разположение на пари

 1. След проверка на самоличността на получателя в съответствие с националното законодателство и след проверка на достоверността на информацията, предоставено от получателя, както и в съответствие с разпоредбите относно предотвратяването на изпирането на пари, финансирането на тероризма, финансирането на разпространението на оръжия за масово унищожение и финансовата престъпност, изплащащият избран оператор извършва изплащането в брой. По отношение на запис за вирмент или вирмент той внася сумата в кредит по сметката на получателя.

 2. Сроковете за отдаване на разположение на пари са определени в двустранните и многостранните споразумения между избраните оператори.



Член XV
(изменя член 18)
Заплащане

 1. Обхват на заплащането.

 1.1. Заплащането в рамките на услугите по пощенските плащания обхваща пълния размер на пощенското нареждане за изплащане във валутата на издаващата страна, както е посочено в Правилника. 

 1.2. (отпада.)
 
Член XVI
(изменя член 19)
Рекламации

 1. Рекламациите се приемат в срок от 6 месеца, смятано от деня, следващ приемането на пощенското платежно нареждане, както е посочено в Правилника.

 2. (отпада.)
 
Член XVII
(изменя член 20)
Отговорност на избраните оператори пред потребителите

1. Издаващият избран оператор е отговорен пред потребителя за сумите, изплатени на гише или внесени по сметката на подателя, както е посочено в Правилника.
1.1 до	(отпада.)
1.2


Член XVIII
(изменя член 22)
Освобождаване от отговорност на избраните оператори

 1. Избраните оператори не са отговорни за:

 1.1. в случай на забавяне при изпълнението на услугата, ако това не е по тяхна вина;

 1.2. когато, вследствие на разрушаването на данните, свързани с услугите по пощенските плащания, което е резултат на изключителни обстоятелства, те не могат да се отчетат за изпълнението на пощенското нареждане за изплащане, доколкото доказателството за тяхната отговорност не е било уредено по друг начин;

 1.3. когато вредата е била причинена от грешка или нехайство на подателя, по-специално по отношение на задължението му да предоставя коректна информация за неговото пощенско нареждане за изплащане, включително за законния произход на подадените пари, както и мотивите за пощенското нареждане за изплащане;

 1.4. в случай на задържане на подадените пари;

 1.5. в случай че се касае за пари на военнопленници или на интернирани граждански лица;

 1.6. в случай че потребителят не е подал никаква рекламация в срока, определен в настоящото Споразумение;

 1.7. в случай че е изтекъл срокът на давността за услугите по пощенските плащания.
 

Член XIX
(изменя член 24)
Счетоводни и финансови правила

 1. Счетоводни правила.

 1.1. Избраните оператори спазват счетоводните правила, определи в Правилника.

 2. Изготвяне на месечни и общи сметки

 2.1. Изплащащият избран оператор изготвя за всеки издаващ избран оператор месечна сметка на сумите, изплатени в рамките на услугите по пощенските плащания. Месечните сметки, съобразно периодичността, са част от обща сметка, която включва паричните вноски и на базата на която се изготвя салдо.

 3. Частична парична вноска.

 3.1. В случай на неравновесие при размените между избраните оператори, издаващият избран оператор внася на изплащащия избран оператор най-малко един път в месеца като дебит за периода частична парична вноска. В случай, когато увеличаването на честотата на уреждането на размените води до скъсяване до под една седмица продължителността на сроковете, избраните оператори могат да се договорят за отказ от парична вноска.
3.2. (отпада.)

 4. Централизираща сметка.

 4.1. По принцип всеки избран оператор разполага с централизираща сметка, предназначена за парите на потребителите. Тези пари се използват изключително за уреждане с избрания оператор на пощенските нареждания за изплащане, изплатени на получателите, или за изплащане на подателите на неизпълнените пощенски нареждания за изплащане.

 4.2. Когато избраният оператор прави частични парични вноски, те се внасят по кредит на централизиращата сметка на изплащащия избран оператор. Частичните парични вноски служат изключително за плащанията към получателите. 

5. Гаранционна вноска.

 5.1. Внасяне на гаранционна вноска може да бъде изисквана съобразно условията, предвидени в Правилника.

Член XX
(изменя член 25)
Уреждане на сметки и компенсиране

 1. Централизирано уреждане на сметки.

 1.1. Освен ако друго не е двустранно договорено съгласно параграф 2, урежданията на електронни услуги по пощенските плащания между избраните оператори трябва да преминат през централизирана клирингова къща на Съюза съобразно начините, предвидени в Правилника и да се извършват от централизираните сметки на избраните оператори.

 2. Двустранно уреждане на сметки.

 2.1. Фактуриране на базата на салдото на общата сметка.

 2.1.1. Избраните оператори, които не са членове на централизираната система за компенсиране или тези, които извършват пощенски плащания на хартиен носител, могат да уреждат своите сметки на базата на салдото на общата сметка.

 2.2. Сметка за свръзка.

 2.2.1. Когато избраните оператори разполагат с институция за пощенски чекове, всеки от тях може да открие сметка за свръзка, посредством която да уреждат взаимните си задължения, произтичащи от услугата за пощенски плащания.

 2.2.2. В случай че изплащащият избран оператор не разполага с институция за пощенски чекове, сметката за свръзка може да бъде отворена във всяко друго финансово учреждение.

 2.3. Валута на уреждането на сметки.

 2.3.1. Уреждането на сметки се извършва във валутата на страната на местоназначението или в трета валута, договорена между избраните оператори.


Член XXI
(нови част IIbis и член 25bis)

Част IIbis
Незадължителни услуги

Член 25bis
Пощенски финансови услуги

1	Прилагайки по аналогия разпоредбите на член 3, всяка страна членка може също така да гарантира, наред с другото, че следните международни пощенски финансови услуги се предлагат или приемат по електронен път на нейната територия. 

1.1	Спестявания и сметки;
1.2	Събиране на сметки и плащания;
1.3	Социални плащания;
1.4	Правителствени плащания;
1.5	Мобилни плащания и електронни портфейли.









Член XXII
Влизане в сила и срок на действие на Втория допълнителен протокол 
към Споразумението за услугите по пощенските плащания

Настоящият Допълнителен протокол влиза в сила от 1 юли 2026 г. и ще остане в сила за неопределено време. 

[bookmark: _GoBack]В уверение на което пълномощните представители на правителствата на страните членки съставиха настоящия Допълнителен протокол, който ще има същата сила и същата стойност, както ако неговите разпоредби бяха включени в самия текст на Споразумението за услугите по пощенските плащания и подписан от тях в един екземпляр, депозиран пред генералния Директор на Международното бюро. Копие от него ще бъде предадено на всяка от една от страните-членки от Международното бюро на Всемирния Пощенски Съюз.


Изготвен в Дубай, 19 септември 2025 г.




